(9)

Poljska je uložila znatne napore u konsolidaciju u razdoblju 2011.–2012. u skladu s preporukom Vijeća. Međutim, s obzirom na pogoršanje globalne gospodarske situacije rok za korekciju prekomjernog deficita propušten je i potrebno je još vremena za izvršenje korekcije. Na temelju programa konvergencije u skladu s Uredbom (EZ) br. 1466/97 Vijeće smatra da je makroekonomski scenarij na kojem se temelje projekcije proračuna u programu optimističan. Posebno, očekuje se snažnije povećanje osobne potrošnje i osobnih ulaganja od onog navedenog u predviđanjima službi Komisije u proljeće 2013., što vodi do ukupnog povišenja stope rasta u 2013. (1,5 % u odnosu na 1,1 %). Cilj proračunske strategije utvrđene u programu konvergencije jest smanjiti deficit na 3,5 % BDP-a do 2013. (godinu dana nakon prvobitnog roka u okviru postupka u slučaju prekomjernog deficita za 2012.) i postići srednjoročni proračunski cilj (MTO) do 2016. Međutim program konvergencije namjerava dovesti ukupni deficit na razinu nižu od 3 % BDP-a tek do 2015. S obzirom na pretjerano optimistično predviđanje rasta i prihoda u programu konvergencije, Vijeće smatra da fiskalni napor koji predviđaju vlasti nije usklađen sa stvarnom korekcijom prekomjernog deficita do 2013., osim ako se poduzmu znatne dodatne mjere radi povećanja napora za ovu godinu. Program konvergencije temelji se na optimističnom scenariju i nije dovoljno podržan detaljnim mjerama kako bi se vjerodostojno osigurala korekcija deficita najkasnije do 2014. Stoga su potrebni dodatni napori temeljeni na detaljnim mjerama kako za 2013. tako i za 2014. godinu. Vlasti nisu u dovoljnoj mjeri iskoristile okruženje rasta prije krize za reformu strukture javne potrošnje kako bi se dala prednost stavkama koje potiču rast. Program konvergencije potvrđuje prijašnji MTO od - 1 % BDP-a, koji odražava ciljeve Pakta. Na temelju (ponovno izračunanog) strukturnog deficita predviđa se da se MTO neće ostvariti do 2016. kao što je planirano u programu konvergencije jer planirani godišnji napredak prema MTO-u od 0,3 % BDP-a (u strukturnom smislu) u 2015. i 0,7 % BDP-a u 2016. nije dovoljan. Stopa rasta državnih rashoda, uzimajući u obzir diskrecijske mjere za prihode, usklađena je s referentnim mjerilom Pakta o stabilnosti i rastu tijekom cijelog programskog razdoblja. Možda će biti potrebni dodatni napori kao i promjene u sastavu prilagodbe i u godinama nakon programa konvergencije jer se napredak prema MTO-u pretežno oslanja na znatno rezanje troškova javnih ulaganja i nije dovoljno podržan detaljnim mjerama. Predviđa se da će se dug opće države u Poljskoj zadržati ispod 60 % BDP-a tijekom programskog razdoblja. Nacionalna tijela predviđaju da će dug ostati uglavnom nepromijenjen na razini nešto višoj od 55,5 % BDP-a do 2014./2015. (i pasti u 2016.), dok Komisija, uzimajući u obzir moguće rizike za planove konsolidacije i stavke smanjenja duga, očekuje povećanje na otprilike 59 % BDP-a u 2014. Ispunjavanje poreznih obveza i dalje predstavlja ključno pitanje u smislu borbe protiv izbjegavanja plaćanja poreza, što također zahtijeva smanjenje administrativnog opterećenja za porezne obveznike i poboljšanje učinkovitosti porezne uprave. Kako bi se osigurala uspješnost strategije fiskalne konsolidacije, važno je da je fiskalna konsolidacija podržana sveobuhvatnim strukturnim reformama.